Diari Oficial de la Generalitat Valenciana


Sumari del DOGV 3736, del 25-04-2000 (2000/3164)

ORDRE de 6 d'abril de 2000, de la Conselleria de Cultura, Educació i Ciència, per la qual es convoquen ajudes econòmiques destinades a centres privats autoritzats per a impartir el segon cicle d'educació infantil i a centres privats concertats autoritzats per a impartir l'educació preescolar a la comunitat valenciana, en les modalitats general i restringida, per al curs escolar 2000-2001.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3736

Data del DOGV
:   25-04-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/3164


Data del document
:   06-04-2000

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

 Descriptors 

:   * centre d'ensenyament
    * suport econòmic
    * ensenyament privat
    * educació preescolar
    * ajuda pública

ORDRE de 6 d'abril de 2000, de la Conselleria de Cultura, Educació i Ciència, per la qual es convoquen ajudes econòmiques destinades a centres privats autoritzats per a impartir el segon cicle d'educació infantil i a centres privats concertats autoritzats per a impartir l'educació preescolar a la comunitat valenciana, en les modalitats general i restringida, per al curs escolar 2000-2001. [2000/3164]
  
L'article 7.2 de la Llei Orgànica 1/1990, de 3 d'octubre, d'Ordenació General del Sistema Educatiu (LOGSE) (BOE núm. 238, de 4 d'octubre), establix que les administracions públiques hauran de garantir l'existència d'un nombre de places escolars d'Educació Infantil suficients per tal d'assegurar l'escolarització de la població que en sol·licite. A tal efecte, la pròpia llei implanta mecanismes per a assolir este objectiu, entre els quals s'ha de destacar el previst en l'article 11.2, en referir-se a la possibilitat de finançar entitats sense intenció de guany titulars de centres d'Educació Infantil.
  
A la Comunitat Valenciana hi ha una nombrosa xarxa de centres docents privats autoritzats que desenrrotllen una important tasca en esta etapa educativa, tasca que ha de ser reconeguda i impulsada per mitjà del suport o sosteniment econòmic per part de la Generalitat Valenciana. En este sentit, el sistema de finançament que arbitra esta ordre partix de tres principis bàsics: la no obligatorietat de l'Educació Infantil, la qualitat de l'ensenyament i la progressivitat.
  
Del primer es deriva la impossibilitat legal de poder utilitzar la via del concert educatiu, segons el que disposen l'article 7.2 de la LOGSE i l'article 1r del Reglament de Normes Bàsiques sobre Concerts Educatius, aprovat pel Reial Decret 2.377/1985, de 18 de desembre (BOE, de 27 de desembre). Raó que conduïx necessàriament a la utilització de la via de la convocatòria pública de subvencions.
  
Pel que fa a la qualitat de l'ensenyament, esta ordre se centra exclusivament en el suport a aquells centres que disposen de la pertinent autorització administrativa com a centres d'Educació Infantil o com a centres d'Educació Preescolar (3, 4 i 5 anys), sempre que en este últim cas hi haja concert per a finançar l'Educació Primària. Es tracta de promoure la progressiva incorporació d'este sector educatiu, a través de l'adaptació i adequació de les seues estructures i el seu funcionament al que preveu el Reial Decret 1.004/1991, de 14 de juny (BOE núm. 152, de 26 de juny), pel qual s'establixen els requisits mínims dels centres que impartixen ensenyaments de règim general no universitaris.
  
Finalment, respecte a l'últim principi enunciat, la progressivitat es concreta en els destinataris últims de la subvenció, l'alumnat de tres a cinc anys dels centres docents privats que tinguen unitats autoritzades de segon cicle d'Educació Infantil o Educació Preescolar. D'esta manera s'amplia l'àmbit temporal del sosteniment públic en una doble vessant: la de l'Educació Infantil stricto sensu, afavorint els centres que a hores d'ara complixen els requisits de la LOGSE, i la dels centres de Preescolar que tinguen l'Educació Primària concertada, on l'ampliació de l'àmbit temporal de sosteniment públic conduïx a l'eliminació de qualsevol solució de continuïtat entre els beneficiaris finals dels concerts educatius i els de les subvencions regulades en esta ordre.
  
En 1999, l'aparició en la llei anual de pressupostos de la Generalitat Valenciana d'una nova línia de subvenció destinada al finançament del cost del lloc escolar de les unitats del segon cicle d'Educació Infantil/Preescolar (3, 4 i 5 anys) de centres concertats que respongueren a una determinada tipologia, va donar origen a l'anomenanada convocatòria restringida d'ajudes, la qual venia a sumar-se a la tradicional convocatòria d'este tipus d'ajudes a l'Educació Infantil, ja existent des de 1996, i que va passar a anomenar-se convocatòria general d'ajudes.
  
Així, es van dissenyar dos ordres de convocatòria independents - circumstància explicable atenent la novetat que per als centres destinataris suposava respecte a exercicis anteriors ?, malgrat la quasi identitat existent entre elles, tant pel que fa a l'objecte o finalitat de la subvenció com als procediments de tramitació, resolució i justificació de les ajudes convocades.
  
Superada aquella fase d'implantació i d'acord amb principis de seguretat jurídica i claredat per als centres destinataris, sembla convenient en l'exercici actual procedir a la integració o refundició d'aquelles dos convocatòries (general i restringida) en una única disposició normativa, sense perjudici de distingir clarament en ella les especificitats inherents a cada modalitat, així com els distints crèdits pressupostaris que la Llei de Pressupostos de la Generalitat Valenciana per a l'exercici 2000 ha previst per a cadascuna a fi de donar continuïtat a les actuacions empreses en este camp pel Govern Valencià des de 1996.
  
Per tot això, i en virtut de les facultats que em conferix l'article 35 de la Llei 5/1983, de 30 de desembre, de Govern Valencià,
  
ORDENE
  
Primer
  
1. La Conselleria de Cultura, Educació i Ciència, dins dels límits pressupostaris aprovats per a este fi, concedirà ajudes destinades als centres docents privats de la Comunitat Valenciana que tinguen unitats autoritzades de segon cicle d'Educació Infantil i als centres docents privats concertats de la Comunitat Valenciana que tinguen unitats autoritzades de Preescolar (3, 4 i 5 anys), per al curs escolar 2000-2001, en les modalitats següents:
  
- Modalitat A: general.
  
- Modalitat B: restringida.
  
2. Dites ajudes contribuiran al finançament parcial del cost dels llocs escolars de les unitats autoritzades i en funcionament de segon cicle d'Educació Infantil/Preescolar (3, 4 i 5 anys) dels centres abans citats, durant el curs escolar 2000-2001.
  
Segon
  
1. En la modalitat A (general), l'import global màxim que podrà assignar-se en concepte d'estes ajudes, per al primer quadrimestre del curs escolar 2000-2001, serà de 731.926.603 PTA. (3.444.112'68 euros). El pagament es realitzarà a càrrec de la línia de subvenció 409 de la secció, servei i programa 64.59.905.39 d'Ensenyament Primari del Pressupost de la Generalitat Valenciana per a l'exercici 2000.
  
2. En la modalitat B (restringida), l'import global màxim que podrà assignar-se en concepte d'estes ajudes, per al primer quadrimestre del curs escolar 2000-2001, serà de 680.220.287 PTA. (1.531.216'76 euros). El pagament es realitzarà a càrrec de la línia de subvenció 415 de la secció, servei i programa 92.03.718.64 d'Ensenyament Primari del Pressupost de la Generalitat Valenciana per a l'exercici 2000.
  
3. Les ajudes per al segon i tercer quadrimestres del curs escolar 2000-2001 en les dos modalitats quedaran condicionades a l'existència de crèdit pressupostari suficient i adequat per a atendre-les en la corresponent llei de pressupostos per a l'exercici 2001.
  
Tercer
  
S'aproven les bases per les quals es regix esta convocatòria, incloses com a annex I d'esta ordre, així com el model d'instància, inclòs com a annex II, i la resta d'annexos.
  
DISPOSICIONS FINALS
  
Primera
  
Es delega en la Direcció General de Centres Docents la facultat de concedir o denegar estes ajudes, i se l'autoritza perquè dicte les resolucions i instruccions necessàries per al desenrotllament i execució d'esta ordre. Així mateix, es delega en la Direcció General de Centres Docents la resolució dels expedients de reintegrament de la subvenció que siguen pertinents.
  
Segona
  
Segons allò establit en els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra la present ordre, que posa fi a la via administrativa, la persona interessada podrà interposar un recurs potestatiu de reposició o bé, directament, un recurs contenciós administratiu en els terminis i davant els òrgans assenyalats a continuació:
  
El recurs potestatiu de reposició haurà de ser interposat davant el conseller de Cultura, Educació i Ciència en el termini d'un mes comptador des de l'endemà de la publicació de la present ordre en el Diari Oficial de la Generalitat Valenciana.
  
El recurs contenciós administratiu haurà de ser interposat davant el Tribunal Superior de Justícia de la Comunitat Valenciana en el termini de dos mesos o deu dies, si s'opta per seguir el procediment per a la protecció dels drets fonamentals de la persona, comptadors els dos des de l'endemà de la publicació de la present ordre en el Diari Oficial de la Generalitat Valenciana.
  
Tercera
  
Esta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 6 d'abril de 2000
  
El conseller de Cultura, Educació i Ciència,
  
MANUEL TARANCÓN FANDOS
  
ANNEX I
  
Bases de la convocatòria
  
Primera. Objecte de la subvenció
  
Les ajudes s'atorgaran en concepte de subvenció per tal de contribuir al finançament parcial del cost dels llocs escolars de les unitats autoritzades i en funcionament del segon cicle d'Educació Infantil dels centres docents privats de la Comunitat Valenciana, durant el curs 2000-2001. Així mateix, finançaran parcialment el cost dels llocs escolars de les unitats autoritzades i en funcionament de Preescolar (3, 4 i 5 anys) dels centres docents privats concertats de la Comunitat Valenciana, durant el mateix curs.
  
Segona. Modalitats i requisits
  
1. Els centres a qui va adreçada la present convocatòria d'ajudes podran participar en una d'estes dos modalitats, les quals són incompatibles entre sí:
  
- Modalitat A: general.
  
- Modalitat B: restringida.
  
2. Modalitat A o modalitat general. Podran sol·licitar les ajudes d'esta modalitat els centres següents:
  
a) Els centres docents privats de la Comunitat Valenciana que, abans de la data de finalització del termini de presentació de sol·licituds de la present convocatòria, disposen d'unitats autoritzades de segon cicle d'Educació Infantil per al curs 2000-2001 i/o hagen sol·licitat autorització d'obertura i funcionament d'unitats d'este nivell educatiu per al citat curs.
  
b) Els centres docents privats concertats de la Comunitat Valenciana que, abans de la data de finalització del termini de presentació de sol·licituds de la present convocatòria, disposen d'unitats autoritzades de Preescolar (3, 4 i 5 anys) o hagen sol·licitat ampliació del nombre d'estes per al curs 2000-2001.
  
3. Modalitat B o modalitat restringida. Podran sol·licitar les ajudes d'esta modalitat els centres docents privats concertats que es troben en alguna de les situacions descrites en l'apartat anterior i acrediten respondre, si més no, a alguna d'estes tipologies:
  
a) Centres que despleguen projectes de compensació educativa aprovats i subvencionats per la Resolució de 9 de desembre de 1999, de la Direcció General d'Ordenació i Innovació Educativa i Política Lingüística (DOGV núm. 3.647, de 17 de desembre).
  
b) Centres ubicats en municipis la població dels quals no supere els 8.000 habitants, segons el padró municipal de 1996.
  
c) Centres procedents d'antigues escoles d'Ensenyament Primari en règim de Consell Escolar Primari, segons la normativa educativa anterior a la Llei 14/1970, de 4 d'agost, General d'Educació i Finançament de la Reforma Educativa.
  
d) Centres que disposen d'una única línia d'Educació Primària que no té continuïtat en l'Educació Secundària Obligatòria.
  
4. Quedaran exclosos de la present convocatòria en qualsevol de les dos modalitats els centres docents privats que es troben en algun dels casos següents:
  
a) En el cas de centres privats que tinguen unitats autoritzades de Preescolar (3, 4 i 5 anys), no tenir concertada l'Educació Primària.
  
b) En el cas de centres que hagen sol·licitat autorització d'unitats per a impartir segon cicle d'Educació Infantil/Preescolar, no disposar de l'autorització d'obertura i funcionament per a dites unitats abans del 30 de juny del 2000.
  
c) Gaudir de finançament a càrrec de la Conselleria de Cultura, Educació i Ciència, per haver subscrit concert singular per a les dites unitats o per disposar en estes de personal docent funcionari procedent d'un antic patronat.
  
d) Tindre en vigor una prevenció o sanció per incompliment del concert educatiu.
  
e) No haver reintegrat a la Generalitat Valenciana, abans de la data de finalització del termini de presentació de sol·licituds d'esta convocatòria, l'import total o parcial de la subvenció concedida en cursos anteriors per dita convocatòria, quan haja sigut notificada la resolució definitiva de la Direcció General de Centres Docents que pose fi al procediment de reintegrament definit en la corresponent ordre de convocatòria i en què s'acorde la procedència de dit reintegrament.
  
f) No trobar-se, en el moment de resolució de la present convocatòria, al corrent de les seues obligacions tributàries i de Seguretat Social segons allò establit per l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny), en compliment de l'article 47.7 del Decret Legislatiu de 26 de juny de 1991 (DOGV núm. 1.588, de 17 de juliol) i de la resta de la normativa concordant.
  
g) Haver obtingut subvenció en la convocatòria d'ajudes econòmiques de la Conselleria de Cultura, Educació i Ciència destinada a les institucions que atenen la població menor de quatre anys, per al mateix tram d'edat o per a les mateixes unitats.
  
5. Atesa la incompatibilitat assenyalada en l'apartat 1 d'esta base respecte a la participació simultània en les dos modalitats d'ajuda regulades per la present ordre, si algun centre participant efectuara la sol·licitud d'ajuda per la modalitat B o modalitat restringida i de l'examen de l'expedient resultara no pertànyer a cap dels tipus de centre assenyalats en l'apartat 3 d'esta base, la direcció territorial de Cultura i Educació corresponent posarà en coneixement del centre sol·licitant el fet que, de continuar l'expedient amb l'opció elegida pel centre quant a la modalitat de participació, la seua sol·licitud de subvenció resultarà denegada en la resolució de la convocatòria, a l'efecte que en un termini de deu dies comptadors des de la notificació de la situació descrita, puga ratificar la seua opció inicial de participació en la modalitat B o modalitat restringida o, pel contrari, reconvertir-la a la modalitat A o modalitat general. En este últim cas, la nova opció que realitze el centre en el termini establit suposarà el desistiment en l'opció inicial.
  
Així mateix, si de la documentació acreditativa presentada juntament amb la sol·licitud es desprén que en esta ha pogut existir una errada material en l'opció formulada respecte de la modalitat de participació en esta convocatòria, la direcció territorial de Cultura i Educació corresponent requerirà el centre sol·licitant perquè, en un termini de deu dies comptadors des de la notificació de la situació descrita, puga ratificar o, si és procedent, esmenar la seua sol·licitud inicial.
  
Tercera. Determinació dels conceptes que regiran el procés de facturació del servei d'ensenyament a les famílies
  
1. A l'efecte d'aplicació de la subvenció concedida per esta convocatòria, els centres beneficiaris utilitzaran en els procediments de facturació i cobrament de quotes a les famílies en relació als servicis d'ensenyament o escolaritat els conceptes següents, sempre amb una determinació mensual i comuna per a totes les unitats subvencionades amb independència del nombre d'alumnes matriculats en cadascuna:
  
a) Cost del lloc escolar.
  
b) Subvenció de la Conselleria de Cultura, Educació i Ciència per alumne.
  
c) Quota màxima autoritzada per la Conselleria de Cultura, Educació i Ciència.
  
d) Quota real cobrada a les famílies.
  
2. El cost mensual del lloc escolar serà el resultat de dividir el producte del mòdul econòmic per unitat escolar establit per a les unitats concertades del nivell d'Educació Infantil/Preescolar en el període juliol-desembre (5.648.919 PTA.), segons el que disposa la Llei de Pressupostos de la Generalitat Valenciana per a l'exercici 2000, pel nombre d'unitats amb dret a subvenció del corresponent centre, entre els 10 mesos en què es facturen quotes a les famílies. El quocient resultant es dividirà finalment entre el nombre d'alumnes computables de les citades unitats.
  
3. La subvenció mensual de la Conselleria de Cultura, Educació i Ciència per alumne serà el resultat de dividir el producte de la subvenció per unitat que siga concedida arran d'esta convocatòria per a la totalitat del curs escolar 2000-2001, pel nombre d'unitats amb dret a subvenció del corresponent centre, entre els 10 mesos en què es facturen quotes a les famílies. El quocient resultant es dividirà finalment entre el nombre d'alumnes computables de les citades unitats.
  
4. La quota màxima mensual autoritzada per la Conselleria de Cultura, Educació i Ciència que els centres podran cobrar a les famílies en relació al servici d'ensenyament o escolaritat s'obtindrà a partir de la diferència entre el cost mensual del lloc escolar i la subvenció mensual de la Conselleria de Cultura, Educació i Ciència, tal com han sigut definides en els apartats anteriors.
  
5. La quota real mensual cobrada pels centres beneficiaris a les famílies arran de la percepció de la subvenció regulada en la present ordre, mai no podrà ser superior a la quota màxima autoritzada per la Conselleria de Cultura, Educació i Ciència resultant en l'apartat anterior.
  
6. S'entén comprés en els conceptes d'ensenyament o escolaritat tota activitat o servici oferit pels centres a les famílies que no tinga la consideració d'activitat escolar complementària, activitat extraescolar o servei complementari, d'acord amb la regulació que per a estes activitats o servicis efectua l'article 51 de la Llei Orgànica 8/1985, de 3 de juliol, Reguladora del Dret a l'Educació (LODE), en la nova redacció donada per l'apartat 2 de la disposició final primera de la Llei Orgànica 9/1995, de 20 de novembre, de la participació, l'avaluació i el govern dels centres docents (LOPEG), així com el Decret 128/1986, de 20 d'octubre, del Consell de la Generalitat Valenciana, pel qual són regulades les activitats complementàries i de servicis dels centres docents privats en règim de concerts a la Comunitat Valenciana. Als efectes d'esta ordre, als centres privats no concertats se'ls aplicarà analògicament la definició d'estes activitats i servicis que realitza la normativa abans assenyalada.
  
7. Als efectes del que s'establix en els apartats 2 i 3 d'esta base, s'exclouran del concepte d'alumnes computables els que gaudisquen de lloc escolar gratuït atenent el que dispose el vigent conveni col·lectiu aplicable al centre.
  
Quarta. Obligacions dels beneficiaris
  
Els beneficiaris de la subvenció hauran de complir les obligacions següents:
  
a) Impartir els ensenyaments objecte d'esta subvenció segons els plans d'estudi, currículums i normes acadèmiques vigents a la Comunitat Valenciana.
  
b) Iniciar l'activitat de les unitats subvencionades en la data d'inici del curs escolar establida per als centres docents que impartixen Educació Infantil/Educació Preescolar en l'ordre de calendari escolar per al curs 2000-2001.
  
c) Mantindre en funcionament les unitats subvencionades durant tot el curs escolar 2000-2001.
  
d) Tindre en les unitats subvencionades de segon cicle d'Educació Infantil/Preescolar (3, 4 i 5 anys) una ratio professor/alumne no inferior a 1/11.
  
En la modalitat B o modalitat restringida, els centres que despleguen projectes de compensació educativa aprovats i subvencionats per la Conselleria de Cultura, Educació i Ciència estaran sotmesos únicament al compliment de ratios per unitat no inferiors a 1/8.
  
e) Disposar en totes les unitats de segon cicle d'Educació Infantil/Preescolar (3, 4 i 5 anys) de personal docent que tinga la titulació acadèmica adequada segons la normativa vigent.
  
f) Tindre la totalitat del personal docent i no docent de les unitats de segon cicle d'Educació Infantil/Preescolar (3, 4 i 5 anys) d'alta en el règim de Seguretat Social que els corresponga, segons la normativa aplicable.
  
g) No percebre de les famílies quotes mensuals en concepte d'ensenyament o escolaritat superiors a la quota màxima mensual autoritzada definida en l'apartat 4 de la base 3a d'esta ordre.
  
h) Incloure en els rebuts o factures lliurats a les famílies o, si més no, en la documentació individualitzada equivalent preparada a l'efecte, l'import resultant del càlcul de cadascun dels conceptes assenyalats en l'apartat 1 de la base 3a. de la present ordre. En dita documentació, no es podrà fer constar altres conceptes distints al d'ensenyament o escolaritat i als que tinguen la consideració d'activitats extraescolars i de servicis escolars complementaris segons la normativa vigent, els quals hauran d'aparéixer de forma concreta i individualitzada.
  
i) Presentar la documentació assenyalada en les bases 12 i 13 de la present ordre en els terminis establits.
  
j) Comunicar a la Direcció General de Centres Docents de la Conselleria de Cultura, Educació i Ciència l'obtenció de qualsevol altra ajuda o subvenció per a la mateixa finalitat, procedent de qualssevol altres administracions o ens públics o privats.
  
k) Sotmetre's a les actuacions de control financer que corresponen a la Intervenció General en relació a l'ajuda concedida.
  
l) Facilitar a la Conselleria de Cultura, Educació i Ciència les tasques de supervisió i seguiment de la correcta aplicació de la subvenció concedida en qualsevol moment del procediment.
  
ll) Incloure en la publicitat o propaganda del centre el fet d'estar subvencionat parcialment en este nivell educatiu per la Conselleria de Cultura, Educació i Ciència de la Generalitat Valenciana.
  
Quinta. Presentació de sol·licituds i termini
  
1. Les sol·licituds es formularan pel titular de l'entitat o, en cas de persones jurídiques, pel representant legal d'esta en el model normalitzat que s'acompanya en la present ordre com a annex II i hauran d'anar dirigides a la direcció territorial de Cultura i Educació corresponent.
  
2. Les instàncies, així com els annexos i la documentació, es podran presentar en les direccions territorials de Cultura i Educació corresponents o a través de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En cas d'enviament per correu certificat, la presentació de la documentació a l'oficina de correus corresponent haurà de fer-se en sobre obert per tal que en la capçalera del primer full de la documentació presentada es facen constar clarament el nom de l'oficina i la data, lloc, hora i minut de l'admissió.
  
3. El termini per a la presentació de les sol·licituds finalitzarà el 26 de maig de 2000. L'incompliment d'este termini en determinarà automàticament l'exclusió.
  
Sexta. Documentació
  
La sol·licitud haurà d'anar acompanyada de la documentació següent:
  
1. Documentació acreditativa de la capacitat del sol·licitant per a formular la corresponent sol·licitud. No serà necessària l'aportació de dita documentació en el cas dels centres concertats, quan la persona signatària de la sol·licitud coincidisca amb la que va realitzar la signatura del vigent concert educatiu.
  
2. Certificació actualitzada de l'administració de la Seguretat Social corresponent, acreditativa del fet que l'entitat es troba al corrent de les seues obligacions de Seguretat Social.
  
3. Certificació actualitzada de la delegació corresponent de l'Agència Estatal d'Administració Tributària, acreditativa del fet que l'entitat es troba al corrent de les seues obligacions tributàries davant la hisenda estatal.
  
4. Certificació actualitzada de la Conselleria d'Economia i Hisenda de la Generalitat Valenciana, acreditativa del fet que l'entitat es troba al corrent de les seues obligacions tributàries davant la hisenda autonòmica valenciana.
  
5. Últim rebut de l'Impost sobre Activitats Econòmiques referent a l'epígraf corresponent a l'activitat d'ensenyament infantil o, si no es disposa d'este per no haver estat encara emés per l'administració competent, el document d'alta en el citat impost i epígraf. En cas d'haver-ne sigut declarat exempt, caldrà aportar la resolució de l'organisme competent on es reconega la mencionada exempció.
  
6. Fotocòpia compulsada de la Targeta de Persones Jurídiques i Entitats en General, en cas de persones jurídiques, o de la targeta del NIF, en cas de persones físiques.
  
7. Fitxa de manteniment de tercers en què conste la titularitat del compte bancari on es vulga rebre la subvenció sol·licitada, segons el model inclòs com annex III d'esta ordre. No serà necessària la seua aportació, quan les dades bancàries on es vulga rebre la subvenció ja consten en la Conselleria de Cultura, Educació i Ciència per haver rebut subvencions per esta convocatòria en cursos anteriors.
  
8. En cas que el centre sol·licite subvenció per la modalitat B o modalitat restringida en qualitat de centre provinent d'una antiga escola d'Ensenyament Primari en règim de Consell Escolar Primari, caldrà aportar còpia de la disposició legal en què s'aprovà específicament la seua transformació i classificació en col·legi no estatal d'Educació General Bàsica i on es recollia l'extinció del Consell Escolar Primari de què procedia. No serà necessària l'aportació d'este document en cas que el centre haja acreditat i, consegüentment, rebut subvenció basant-se en esta condició en la convocatòria restringida d'ajudes del curs 1999-2000.
  
Tots els documents que s'aporten hauran de ser originals o fotocòpies compulsades.
  
Sèptima. Tramitació per les direccions territorials de Cultura i Educació
  
1. En compliment de l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si després de la recepció de la instància i la documentació adjunta s'observara que manquen documents o dades esencials per a la resolució de l'expedient, la Direcció Territorial de Cultura i Educació corresponent els reclamarà, per correu certificat i justificant de recepció, al centre sol·licitant i li concedirà un termini de 10 dies perquè puga esmenar la falta o aportar els documents preceptius, amb indicació que si no ho fa així, es considerarà que ha desistit de la seua petició. En este cas, la Direcció Territorial de Cultura i Educació trametrà l'expedient, fent constar dita incidència, a la Direcció General de Centres Docents, la qual declararà el citat desistiment en la resolució de la convocatòria a què fa referència la base deu de la present ordre.
  
2. En el termini d'un mes comptador a partir de l'endemà de la finalització del termini de presentació de sol·licituds, les direccions territorials de Cultura i Educació trametran a la Direcció General de Centres Docents els expedients complets i degudament emplenats, per tal que se'n faça la tramitació corresponent.
  
Huitena. Comissió avaluadora
  
1. L'examen i la valoració dels expedients presentats i la consegüent proposta de concessió i denegació de les ajudes, correspondran a una comissió composta per:
  
Presidenta:
  
- La directora general de Centres Docents.
  
Vocals:
  
- Un inspector o inspectora d'Educació designat/ada per la Secretaria General.
  
- Un o una representant de cadascuna de les organitzacions empresarials i de titulars de l'ensenyament privat més representatives de la Comunitat Valenciana.
  
- La cap de la Secció d'Educació Infantil de la Direcció General d'Ordenació i Innovació Educativa i Política Lingüística.
  
- Els o les caps de la Secció de Centres de les direccions territorials de Cultura i Educació de les respectives províncies.
  
- La cap de la Secció d'Autoritzacions i Concerts de la Direcció General de Centres Docents.
  
- El cap de la Secció de Règim de Subvencions de la Direcció General de Centres Docents, qui assumirà, així mateix, les funcions de secretari de la comissió.
  
En cas de vacant, absència, malaltia o qualsevol altra causa legal, el règim de suplències serà el següent:
  
- La presidenta de la comissió serà substituïda per la cap de la Unitat de Coordinació de Centres i Programes Educatius de la Direcció General de Centres Docents.
  
- El secretari de la comissió serà substituït per un altre funcionari o funcionària de la Direcció General de Centres Docents.
  
2. En allò no previst en l'anterior punt, la comissió ajustarà el seu funcionament al que s'establix en l'article 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sobre òrgans col·legiats.
  
Novena. Criteris de valoració
  
1. La comissió avaluadora efectuarà la valoració dels expedients presentats tenint en compte les bases de la convocatòria i utilitzarà, com a únic criteri objectiu per a la concessió de les subvencions, el nombre d'unitats de segon cicle d'Educació Infantil/Preescolar (3, 4 i 5 anys) autoritzades abans del 30 de juny del 2000, que seran posades en funcionament per al curs 2000-2001 i per a les quals s'haja sol·licitat la corresponent subvenció.
  
2. El procediment per a l'assignació de l'import de les ajudes previstes en esta ordre es realitzarà independentment per a cada modalitat d'ajuda (general o restringida) i serà el següent:
  
- La dotació pressupostària assenyalada en esta convocatòria per a la modalitat d'ajuda respectiva (DP) es dividirà entre el nombre total d'unitats subvencionables en cada modalitat (TUS), seguint el criteri assenyalat en l'apartat 1 d'esta base, per tal d'obtenir així els respectius mòduls per unitat (M).
  
M = DP / TUS
  
- Els mòduls per unitat que resulten en cada modalitat es multiplicaran pel nombre d'unitats de segon cicle d'Educació Infantil/Preescolar (3, 4 i 5 anys) subvencionables en el respectiu centre (U), a fi d'obtenir l'import de la subvenció concedida (SUB).
  
SUB = U \* M
  
Dècima. Resolució
  
1. Una vegada realitzada la proposta de la comissió avaluadora sobre l'adjudicació de quantitats i l'exclusió d'aquelles institucions que no complisquen els requisits previstos en l'ordre de convocatòria, la Direcció General de Centres Docents resoldrà, per delegació del conseller de Cultura, Educació i Ciència, esta convocatòria.
  
2. La resolució expressarà per a cadascuna de les modalitats d'ajuda previstes en la present ordre:
  
a) Els centres als quals s'adjudiquen ajudes econòmiques i l'especificació de:
  
- El nombre d'unitats autoritzades de segon cicle d'Educació Infantil/Preescolar (3, 4 i 5 anys) que seran subvencionades als respectius centres per al curs 2000-2001.
  
- L'ajuda econòmica que corresponga als respectius centres per les citades unitats subvencionades per al primer quadrimestre del curs 2000-2001 i també, encara que condicionada a les disponibilitats pressupostàries de l'exercici 2001, per als altres dos quadrimestres del mencionat curs.
  
b) Els centres que resulten exclosos de la convocatòria d'ajudes econòmiques i l'especificació dels motius de l'exclusió.
  
3. La resolució a què fa referència esta base caldrà que siga dictada i publicada en el termini màxim de sis mesos comptadors a partir de l'endemà de la finalització del termini de presentació de sol·licituds. En el supòsit que transcorregut este termini no s'haja dictat cap resolució, les sol·licituds presentades es consideraran desestimades.
  
La resolució citada serà publicada en el Diari Oficial de la Generalitat Valenciana.
  
Onze. Règim de pagament de la subvenció
  
1. Atesa l'excepció al règim general establida per a estes ajudes per l'article 33.5 de la Llei 10/1999, de 30 de desembre, de Pressupostos de la Generalitat Valenciana per a l'exercici 2000, l'ajuda econòmica que corresponga per esta convocatòria en el primer quadrimestre del curs escolar 2000-2001 serà satisfeta íntegrament una vegada resolta la convocatòria.
  
2. Les ajudes econòmiques que els pogueren correspondre en els dos quadrimestres següents del citat curs escolar i el règim de pagament corresponent quedaran condicionats al que establisca a este efecte la Llei de Pressupostos de la Generalitat Valenciana per a l'exercici 2001. En la mesura que esta garantisca crèdit adequat i suficient per a atendre estes ajudes, les ajudes per als dos següents quadrimestres del curs 2000-2001 seran d'igual quantia a les del primer quadrimestre, establides en la resolució d'adjudicació a què fa referència la base 10a. d'esta ordre. En cas contrari, la Direcció General de Centres Docents, per delegació del conseller de Cultura, Educació i Ciència, dictarà resolució en què conste la quantia de les ajudes econòmiques per als dos últims quadrimestres del curs 2000-2001.
  
Dotze. Tramesa de dades del curs 2000-2001 per part dels beneficiaris i informe de la Inspecció educativa.
  
1. Els titulars o representants legals de la titularitat dels centres als qui s'han adjudicat les ajudes econòmiques a què fa referència esta convocatòria hauran de presentar, davant la Direcció Territorial de Cultura i Educació corresponent i abans del 13 d'octubre del 2000, una certificació de dades, segons el model inclòs com a annex IV d'esta ordre, en què conste la informació següent referida al curs 2000-2001:
  
- Nombre d'unitats autoritzades de segon cicle d'Educació Infantil/Preescolar (3, 4 i 5 anys) posades en funcionament pel centre en iniciar el curs.
  
- Nombre d'alumnes matriculats en les citades unitats.
  
- Relació nominal d'alumnes matriculats per nivells.
  
- Relació nominal de la plantilla de personal docent que impartix el segon cicle d'Educació Infantil/Preescolar (3, 4 i 5 anys).
  
- Data d'inici de les activitats lectives.
  
- Import dels conceptes que han de regir el procés de facturació del servei d'ensenyament a les famílies, d'acord amb els procediments de càlcul especificats en la base 3a. de la present ordre.
  
A esta certificació, s'acompanyarà el model de rebut o factura lliurat a les famílies, així com el model de document individualitzat equivalent que, si escau, haja elaborat el centre per a informar a les famílies sobre els conceptes que regixen el procés de facturació, d'acord amb allò que disposa la base 3a. de la present ordre.
  
2. Una volta rebuda la documentació anterior, la Inspecció educativa emetrà un informe, ajustat al model que remetrà la Direcció General de Centres Docents, en què quede constància dels punts següents:
  
a) La veracitat de les dades anteriors aportades per la titularitat del centre respecte a la realitat educativa d'este en el curs 2000-2001.
  
b) El compliment o incompliment per part dels beneficiaris de les obligacions que preveu la base 4a d'esta ordre.
  
Per a l'elaboració d'este informe, la Inspecció educativa podrà requerir a la titularitat del centre la documentació necessària per a la comprovació del compliment de les mencionades obligacions.
  
3. Les direccions territorials de Cultura i Educació trametran els expedients complets, una vegada revisats, a la Direcció General de Centres Docents abans del 10 de gener de 2001 per tal que puguen ser efectuades les propostes de pagament que calguen de les ajudes corresponents al segon i tercer quadrimestres del curs 2000-2001 o iniciats els expedients de reintegrament de la subvenció que puguen derivar-se de l'incompliment d'obligacions assenyalades en la base 4a. de la present ordre.
  
Tretze. Justificació de la subvenció
  
1. La justificació de les ajudes econòmiques concedides per a la totalitat del curs escolar 2000-2001 es realitzarà una sola vegada al final del curs i consistirà en la presentació, per part del titular del centre subvencionat, de la certificació de l'acta del Consell Escolar del centre o de l'òrgan a través del qual es canalitze la participació de la comunitat educativa, on caldrà acreditar:
  
a) L'aprovació dels comptes anuals pel que fa a les unitats autoritzades de segon cicle d'Educació Infantil/Preescolar (3, 4 i 5 anys).
  
b) Que el centre ha destinat l'ajuda percebuda de la Conselleria de Cultura, Educació i Ciència al finançament del cost del lloc escolar de les citades unitats, definit d'acord amb allò establit en la base 3a. de la present ordre.
  
c) Que el centre ha complit les obligacions derivades d'esta ordre i de la resolució d'adjudicació de les ajudes.
  
La certificació de l'acta del Consell Escolar o òrgan assimilat a què fa referència l'apartat anterior haurà d'ajustar-se al model que figura com a annex V de la present ordre, i haurà de ser presentada davant la direcció territorial de Cultura i Educació corresponent abans del 15 de setembre de l'any 2001.
  
2. En cas que el centre privat no tinga òrgan de participació de la comunitat educativa, la justificació consistirà en una certificació del titular de l'entitat de rendició anual de comptes de les unitats subvencionades, on haurà de constar la totalitat dels ingressos i despeses afectes a estes unitats. Dita certificació, que haurà de ser presentada davant la direcció territorial de Cultura i Educació corresponent abans del 15 de setembre de l'any 2001, serà visada per la Inspecció d'Educació, la qual informarà també del compliment dels apartats b) i c) del punt 1 d'esta base.
  
3. Les direccions territorials de Cultura i Educació trametran, una vegada revisada de conformitat, la documentació assenyalada en els apartats anteriors a la Direcció General de Centres Docents abans del 30 de setembre de l'any 2001.
  
Catorze. Revocació o disminució de la subvenció
  
1. Serà procedent el reintegrament per part del centre receptor de les quantitats percebudes i l'exigència de l'interés de mora des del moment del pagament de la subvenció, en els casos següents:
  
- Incompliment de l'obligació de justificació en el termini assenyalat en la base 13 d'esta ordre.
  
- Incompliment de la finalitat per a la qual fou concedida la subvenció.
  
- Incompliment de qualsevol de les condicions i obligacions imposades als beneficiaris per raó de la concessió de la subvenció.
  
2. L'import de les ajudes resultants per als alumnes no podrà ser en cap cas d'una quantia que, aïlladament o conjuntament amb altres beques o ajudes pel mateix concepte i curs escolar provinents d'altres administracions públiques, supere el cost mensual del lloc escolar definit en l'apartat 2 de la base 3a. de la present ordre.
  
En el supòsit previst en l'anterior paràgraf, el centre receptor de les ajudes haurà de reintegrar la quantitat que per alumne resulte sobrant en relació al corresponent cost mensual del lloc escolar. Dit reintegrament l'haurà d'efectuar la titularitat del centre per transferència bancària o xec nominatiu a favor de la Conselleria d'Economia i Hisenda de la Generalitat Valenciana per l'import resultant de les quantitats sobrants. La còpia de la transferència bancària o el xec nominatiu hauran de ser tramesos a la Direcció General de Centres Docents per al seu coneixement o tramitació, respectivament.
  
3. En cas que el nombre d'unitats autoritzades que finalment han sigut posades en funcionament és inferior al nombre d'unitats subvencionades recollides en la resolució d'adjudicació, segons l'informe de la Inspecció educativa assenyalat en el punt 2 de la base 12, la Direcció General de Centres Docents procedirà automàticament a regularitzar en el pagament del segon i tercer quadrimestres les quantitats indegudament percebudes en el primer quadrimestre.
  
El mateix procediment de regularització s'utilitzarà quan el centre no haja complit en una o més unitats subvencionades allò que establix l'apartat d) de la base 4a de la present ordre.
  
4. En cas d'incompliments dels assenyalats en l'apartat 1 d'esta base, el procediment de reintegrament de les quantitats indegudament percebudes l'iniciarà la Direcció General de Centres Docents, la qual notificarà a la persona interessada l'import de la subvenció que ha de ser reintegrat a la Generalitat Valenciana, l'obligació que ha resultat incomplida pel centre i la motivació jurídica que justifica el reintegrament. Este procediment haurà de garantir la preceptiva audiència a la persona interessada, abans de l'elaboració de la resolució definitiva. Esta serà notificada igualment a la persona interessada i tindrà naturalesa de liquidació definitiva a l'efecte del còmput del cobrament del deute en període voluntari de recaptació. Si el deute entrara en període executiu i per al cas de centres docents privats concertats, la Direcció General de Centres Docents podrà fer efectiu el reintegrament de l'import corresponent a través de la pertinent deducció de les quantitats que estos reben periòdicament en concepte de despeses de funcionament per via del concert educatiu.